學古堂爲毛應叔題
作者：馮時行
朝代：宋

paragraphs: 昔人性嗜古，服用皆古先。
有虞作漆器，弊碗歷世傳。
貨貲以得之，其費溢萬千。
孔席伯夷杖，乾沒乃復然。
家貧遂行乞，猶丐九府錢。
此語雖詼嘲，義理茲可研。
學古學其心，其用則蹄筌。
軒轅騎蒼龍，舜入九嶷巔。
古意已寥廓，如酒醨其元。
君生萬世下，劫火經幾燃。
作堂表佳目，意與開闢連。
譬如引猨臂，踶跂摸蒼天。
雖則如上說，膠談豈稱賢。
今人亦古人，面目等媸妍。
饑食寒而衣，天地靡變遷。
澆風揚末塵，胡爲莫洗濺。
忘機使神守，抱朴貴純全。
六籍燦日星，泓泓聖賢淵。
滑浄一几案，羲皇列吾前。
薰染庶可久，膏肓儻其痊。
聞君憙事者，有子鸞鳳騫。
作詩助鼓譟，吾徒俱勉旃。